Draxler, Juraj, minister školstva, vedy, výskumu a športu SR (2015-05-28):
Vážená pani predsedajúca, ďakujem za slovo. Vážený pán poslanec, ďakujem za otázku. Ako správne uvádzate, Európska komisia nám v súvislosti s hodnotením Národného programu reforiem Slovenskej republiky 2015 a Programu stability na rok 2015 v materiáli z 13. mája 2015 odporúča okrem iného zlepšiť odbornú prípravu učiteľov a atraktívnosť ich učiteľskej profesie. Tieto odporúčania podrobíme štandardnej, poctivej analýze na našom inštitúte vzdelávacej politiky. Akčný plán Národného programu reforiem Slovenskej republiky 2015 obsahuje celý rad konkrétnych oparení. Medzi kľúčové opatrenia patria tie, za ktoré zodpovedá rezort školstva: rozšírenie kapacít materských škôl a rozvoj služieb starostlivosti o deti do troch rokov, reforma financovania výskumu a vývoja, Akčný plán implementácie stratégie výskumu a inovácií pre inteligentnú špecializáciu na roky 2015 – 2016, transformácia Slovenskej akadémie vied, duálne vzdelávanie. Ako iste viete, v súčasnosti prebiehajú komplexné akreditácie činnosti vysokých škôl, ktoré sa uskutočňujú podľa zákona každých šesť rokov podľa vopred zverejneného plánu, ktorý vypracúva Akreditačná komisia. V rámci týchto komplexných akreditácií sa posudzujú aj študijné programy vysokých škôl, ktoré pripravujú budúcich učiteľov. Ministerstvo má dlhodobo záujem na zvyšovaní úrovne vnútorných systémov hodnotenia kvality vysokoškolského štúdia, záujem na kvalitných absolventoch, ktorí sa uplatnia v praxi, by mali, samozrejme, mať v prvom rade samotné vysoké školy, ktoré požívajú vysoký stupeň autonómie v rámci svojho pôsobenia. Napriek tomu budú aj výsledky komplexnej akreditácie na pedagogických fakultách využité na prípadnú úpravu učiteľského vzdelávania v Slovenskej republike. Chcem pripomenúť, že už v uplynulom období sa uskutočnil projekt analýzy pedagogického vzdelávania pod patronátom Univerzity Mateja Bela v Banskej Bystrici, v rámci ktorého bolo navrhnutých viacero modelov učiteľského vzdelávania pre slovenské regionálne školstvo. Zároveň chcem pripomenúť, že pre súčasných učiteľov sa kvalita postgraduálnej prípravy zabezpečuje novým systémom vzdelávania od riadeného adaptačného procesu v reálnych podmienkach praxe na školách cez proces kontinuálneho vzdelávania. Zabezpečenie zvýšenia kvality vzdelávania učiteľov a tým aj kvality vyučovacieho procesu zabezpečí pripravovaný nový systém vykonávania atestácií, ktoré budú mať priamu väzbu na odmeňovací systém. Vychádzame aj z toho, že zvyšovanie kvality vzdelávania súčasných učiteľov nepriamo zvyšuje aj samotnú atraktivitu učiteľského povolania. Okrem uvedeného sa ministerstvu školstva podarilo v uplynulom období zabezpečiť nárast platov učiteľov, a to na väčšej úrovni, ako pri kategóriách zamestnancov, iných zamestnancov v štátnej správe. V tomto trende mám eminentný záujem pokračovať. Na záver uvádzam, že áno, je pravdou, že s motivačným projektom Excelentní učitelia ministerstvo školstva v uplynulom období uvažovalo. Po dôkladnom zvážení situácie a nastavenia tohto projektu sa vedenie ministerstva rozhodlo tento projekt v blízkej dobe nerealizovať. Pracujeme na zámeroch podobných projektov, o ktorých vás rád budem v budúcnosti informovať. Chcem vás uistiť, že učitelia ako jedni z hlavných aktérov, samozrejme, výchovno-vzdelávacieho procesu na všetkých stupňoch škôl sú pre mňa hlavnou prioritou. Vyviniem maximálne úsilie na to, aby sa postavenie učiteľov, ako aj podmienky na ich prácu neustále zlepšovali, či už ide o zlepšovanie ich platového ohodnotenia, materiálne vybavenie škôl, odbremeňovanie učiteľov od administratívnych úkonov alebo aj intervencie smerom do školského prostredia, napr. plánovaným zriadením úradu školského ombudsmana, tak aby sme pomáhali zlepšovať atmosféru v jednotlivých školách medzi učiteľmi, o ktorej možno viete aj z aktuálne medializovaných správ, že nie je vždy uspokojivá. Aj na tomto fronte ministerstvo školstva bojuje, aj tu sa snažíme o zlepšovanie. Ďakujem za pozornosť, skončil som.